許道寧松
作者：王安中
朝代：宋

paragraphs: 玉骨巑岏雪作頂，清溪下舞蛟龍影。
忽驚發地扶屋極，誰向天公乞刀尺。
道人逸氣天雲高，韋偃畢宏皆坐超。
奔崕斷壑皆睥睨，悲風激激星勞勞。
胡爲乎挂卿高堂之素壁，許侯筆興萬牛敵。
坐來一氣回霜秋，四顧滿堂皆古色。
老夫卜築寄雲松，屢揖伯鸞攜敬通。
忽見婆娑眼中物，使我嚼句生天風。
千章奇材卧澗底，公獨區區悦其僞。
我知金石貫冰霜，便與髯卿同一味。
君不見丹霞大士燒木佛，此老胸中果何物。